LATVIJAS REPUBLIKAS 13. SAEIMAS

AIZSARDZĪBAS, IEKŠLIETU UN KORUPCIJAS NOVĒRŠANAS KOMISIJAS SĒDES

**PROTOKOLS Nr. 127**

**2020. gada 16.septembrī**

Atklāta sēde, sākas plkst. 10.00, beidzas plkst. 11.20

Daļēji attālināti, videokonferences formātā

Piedalās:

**komisijas locekļi:** **Juris Rancāns** *(komisijas priekšsēdētājs)*, **Aldis Blumbergs** *(komisijas priekšsēdētāja biedrs)*, **Edvīns Šnore *(komisijas sekretārs)*, Raimonds Bergmanis, Ivans Klementjevs, Ainars Latkovskis, Vita Anda Tērauda, Normunds Žunna**

**komisijas darbinieki**: vecākā konsultante Ieva Barvika, konsultantes Kristiāna Stūre, Inese Silabriede, Egita Kalniņa, tehniskā sekretāre Brenda Veiskate;

**citas personas:**

* Iekšlietu ministrijas parlamentārā sekretāre **Signe Bole**;
* Valsts ugunsdzēsības un glābšanas dienesta Civilās aizsardzības pārvaldes priekšnieks **Ivars Nakurts;**
* Iekšlietu ministrijas Nozares politikas departamenta vecākais referents **Maigurs Ludbāržs**;
* Aizsardzības ministrijas Krīzes vadības departamenta direktors **Vitālijs Rakstiņš**;
* Biedrības “Latvijas Pilsoniskā alianse” politikas koordinators **Artis Zaļūksnis**;

**Sēdi vada:** komisijaspriekšsēdētājs J.Rancāns,

**Protokolē:** K.Stūre

Darba kārtība:

1. Valsts civilās aizsardzības plāns.

2. Dažādi.

**Izskatāmie dokumenti:**

**1. Valsts civilās aizsardzības plāns.**

**J.Rancāns** atklāj komisijas sēdi un pārbauda deputātu dalību.

*Sēdē piedalās deputāti J.Rancāns, A.Blumbergs, E.Šnore, R.Bergmanis, I.Klementjevs, A.Latkovskis, V.A.Tērauda, N.Žunna.*

**1. Civilās aizsardzības plāns**

**J.Rancāns** piesaka sēdes darba kārtības pirmo punktu un dod vārdu Valsts ugunsdzēsības un glābšanas dienesta Civilās aizsardzības pārvaldes priekšniekam I.Nakurtam Valsts civilās aizsardzības plāna prezentēšanai.

**I.Nakurts** prezentācijas formā iepazīstina komisijas deputātus ar Valsts civilās aizsardzības plāna saturu, tā nepieciešamību. Iezīmē likumus, kuros noteiktas Valsts civilās aizsardzības plāna prasības – Nacionālās drošības likums, Civilās aizsardzības un katastrofas pārvaldīšanas likums. Norāda, ka, ņemot vērā, ka apdraudējumu raksturs, mērogs un vispārējā vide mainās, plānam jābūt dzīvotspējīgam un mainīgam, ir procedūra plāna pārskatīšanai.

Valsts civilās aizsardzības plāna struktūra izriet no Ministru kabineta noteikumiem Nr.658 “Noteikumi par civilās aizsardzības plānu struktūru un tajos iekļaujamo informāciju”, šīs prasības ir ietvertas civilās aizsardzības plānā, kā arī iekļauti citi elementi, kas tika uzskatīti par svarīgiem. Iezīmē, ka plāns ir lappušu skaitā apjomīgs, nākotnē iespējams pārskatīt tā struktūru un veidu. Plāna mērķis – vērst visu institūciju uzmanību uz preventīvo darbību, plānošanu.

I.Nakurts iezīmē Valsts civilās aizsardzības plāna novērtēto risku (apdraudējumu) sarakstu, norādot, ka riski, apdraudējumi ir novērtēti pēc riska metodoloģijas, ko izstrādājis Valsts ugunsdzēsības un glābšanas dienests – lai būtu vienota pieeja, kā arī, lai apdraudējumus varētu savstarpēji salīdzināt. Šeit parādās ministriju sniegtais vērtējums, balstoties uz risku novērtējumiem – pēc notikumu varbūtības un iespējamām sekām. Min, ka šajā gadījumā aizķeršanās bijusi tādēļ, ka daudzas institūcijas neuzkrāj vēsturiskos datus, tie krāti novecojušos tehnoloģiskos risinājumos vai papīra formātā, vai tā ir institucionālā atmiņa. Tādēļ plānā parādīsies viens no preventīvajiem pasākumiem, kas funkcionē arī citās valstīs, jau tiek veikta projekta izpēte – izveidot Nacionālo zaudējumu datu bāzi. I.Nakurts demonstrē vienu no piemēriem, kas ir iekļauts katram apdraudējuma veidam –preventīvie, gatavības, reaģēšanas un seku likvidēšanas pasākumi. Norāda, ka plānots attīstīt Valsts agrīnās brīdināšanas sistēmu, jo pagaidām tā ir vērsta uz sirēnām un radio un televīzijas apziņošanu, kā arī uzsver Pašvaldību sadarbības teritorijas civilās aizsardzības komisiju apmācību.

Runājot par reaģēšanas un seku likvidēšanas darbu vadītājiem, norāda, ka tas ir svarīgs aspekts tajā mirklī, kad jāzina, kurš ir virsvadītājs katram apdraudējumam, svarīgi izdalīt seku likvidēšanas vadītājus. Ministru kabineta noteikumi Nr.131 nosaka juridisko vai fizisko personu resursu iesaistīšanu reaģēšanas un seku likvidēšanas pasākumos vai ugunsgrēka dzēšanā, vai glābšanas darbos, kā arī tai radušos izdevumu un zaudējumu kompensācijas aprēķināšanas kārtību; ļauj iesaistīt resursus, kas pieder juridiskām, fiziskām personām – gadījumos, kad pašvaldību resursi aptrūkst, šis ir palīginstruments.

Valsts civilās aizsardzības plānā iekļautas arī dažādas Valsts agrīnās brīdināšanas sistēmas un veidi, kā tās aktivizēt. Viena no šādām sistēmām – jau esošā trauksmes apziņošanas sistēma, kur iesaistītas trauksmes sirēnas, radio un televīzija – nākotnē plānots sistēmu attīstīt, iesaistot mobilo sakaru operatorus un to sniegtās iespējas. I.Nakurts min arī citas agrīnās brīdināšanas sistēmas un inženiertehniskos risinājumus, piemēram, hidrometeoroloģiskais monitorings, meža ugunsnovērošanas torņu tīkls.

Iesaistāmo institūciju apziņošanas un informēšanas kārtība – tiek iezīmētas apziņošanas shēmas un līmeņi. Nākamais plāna elements – informācijas apmaiņas platformas un nolīgumi katastrofas vai to draudu gadījumā – iekļautas dažādu institūciju izmantotās informācijas apmaiņas platformas: divpusējie, trīspusējie līgumi; esam Eiropas Civilās aizsardzības mehānismā – varam iesaistīt palīdzību no Eiropas un citām valstīm; kā NATO dalībvalsts esam Eiroatlantijas katastrofu koordinācijas centra biedri; Copernicus ārkārtējo situāciju pārvaldīšanas pakalpojums – sistēma, lai monitorētu no satelīta iegūtus datus.

Svarīgs elements Valsts civilās aizsardzības plānā ir arī krīžu komunikācija – iekļautas vadlīnijas, kā institūcijām būtu nepieciešams savstarpēji komunicēt, lai katastrofu gadījumos nāktu klajā ar vienotu nostāju. Ja informatīvā telpa netiek aizpildīta, tajā var iekļūt dezinformācija, viltus ziņas, tādēļ krīžu komunikācija ir svarīga.

Plānā iezīmēts, kā tiek īstenota Latvijas valstspiederīgo evakuācija no katastrofu skartās ārvalsts. Iezīmēti resursi un spējas starptautiskās humānās palīdzības sniegšanai – valsts materiālo rezervju resursi, ES un NATO sistēmā apmācīti starpinstitūciju eksperti, starpvalstu izveidotas spējas, citi tehniskie resursi. Vēl svarīgs elements ir civilās aizsardzības sistēmas darbība militāra iebrukuma vai kara gadījumā – iezīmēts viens no Civilās aizsardzības plāna pamatuzdevumiem – sniegt atbalstu militārajam spēkam iebrukuma, kara, militārā apdraudējuma gadījumā. Visām institūcijām, kuras nodrošina uzņemošās valsts atbalstu, svarīgi plānot resursus, kurus varētu izmantot. I.Nakurts norāda, ka viens no elementiem, ko Ministru kabinets uzdevis Iekšlietu ministrijai izstrādāt, ir masveida iedzīvotāju evakuācijas/pārvietošanas plāns militāra iebrukuma, katastrofas vai to draudu gadījumā – šāda prasība dota, jo NATO dalībvalstu līderi, lai stiprinātu civilās noturības elementus un varētu sniegt militāra iebrukuma gadījumā palīdzību, vienojās par 7 pamatprasībām, kas ir valdības noturība, enerģijas noturība, pārtikas, ūdens apgādes noturība, tai skaitā arī nepieciešamība plānot masveida iedzīvotāju evakuāciju. Tā kā šādās situācijās nepieciešams veikt starp ministriju un starp pašvaldību koordināciju, nepieciešama koordinācijas platforma, tādēļ paredzēts veidot Civilās aizsardzības operacionālās vadības centru. VUGD būtu viens no tiem, kuri ikdienā nodrošinātu infrastruktūras lietošanu, tai skaitā, lai nodrošinātu starptautisko sadarbību, tai skaitā krīzes situācijā varētu vienkopus aicināt visas iesaistītās institūcijas un koordinēt gan operacionālā, gan taktiskā līmenī sadarbību.

Plāns arī ietver civilās aizsardzības mācību aprakstu un grafiku, kas iecerēts konkrētajā gadā. Pēdējais, ko I.Nakurts uzsver, norādot, ka šie pasākumi ir ne tikai īstenoti civilās aizsardzības plānā, bet arī citos dokumentos – tiek īstenoti divi izpētes projekti, kuros tiek meklēts labākais risinājums, ko Latvijā varētu īstenot, lai izveidotu katastrofu izraisīto zaudējumu un bojājumu datubāzi. Svarīgs arī pētījums par agrīnās brīdināšanas sistēmu risinājumiem, kuri balstīti uz telekomunikācijas tehnoloģiju iespējām – informācija par apdraudējumu tiktu nosūtīta ģeogrāfiski. Gada sākumā paredzēts Ministru kabinetā iesniegt informatīvo ziņojumu, lai šīs sistēmas izveidotu Latvijā. Tāpat min kartēšanas rīku izmantošanu un attīstību – datu uzkrāšana, analīze, lai varētu labāk un ātrāk saprast, kur atrodas konkrētās institūcijas.

**M.Ludbāržs** papildina par procesu, kādā notika plāna skaņošana – tas notika periodā, kad bija izsludināta ārkārtējā situācija, sanāksmes tika rīkotas attālināti. Bija apjomīgs iebildumu dokuments no ministrijām, tomēr ar visu tika tikts galā un uz Ministru kabinetu plāns aizgāja kā saskaņots dokuments.

**V.Rakstiņš** uzteic Iekšlietu ministriju par visu prasību integrēšanu plānā, ka plānā ir arī papildinājums par rīcību kara situācijās.

**J.Rancāns** dod vārdu deputātiem jautājumiem.

**R.Bergmanis** uzdod vairākus jautājumus. Pirmkārt, vaicā par apdraudējumu sarakstu – no 35 apdraudējumiem par 10 atbildīga ir Vides aizsardzības un reģionālās attīstības ministrija. Šobrīd civilā aizsardzība darbojas uz sadarbības teritorijām, vaicā, kā to ietekmēs Administratīvi teritoriālā reforma – kādi ir galvenie izaicinājumi un riski šajā jautājumā. Otrkārt, par Operatīvās vadības centru – varbūt vajag ielikt “monitorings”, jo šis ir galvenais, kur tiek monitorēts, kas notiek valstī, tiek sniegta informācija visām nepieciešamajām institūcijām par situāciju dažādās jomās. Vai ir cerības, ka varētu tikt piešķirts finansējums. Treškārt, vai būs resursi pie izpildes – par izaicinājumiem šajā ziņā. Ceturtkārt, par situāciju kaimiņvalstī un nākotnē iespējamo kodolstacijas atvēršanu, kā ir par to padomāts.

**I.Nakurts** atbild, ka par Civilās aizsardzības un katastrofu pārvaldīšanas likumā un saistošajos noteikumos, kur minētas civilās aizsardzības komisijas sadarbības teritorijām, ir nosūtīts Iekšlietu ministrijai sagatavotais likuma grozījuma projekts un atsevišķi saistošie Ministru kabineta noteikumi, kurā sadarbības teritorijas vairs netiek paredzētas – tas darīts, uzklausot pašvaldību pārstāvjus. Pašvaldības redz, ka tām ir vieglāk strādāt savā reģionā, atbildēt tikai par savu jautājumu, min piemērus par iepriekšējo pašvaldību sadarbību.

Saistībā ar budžetu komentē, ka tam nevajadzētu radīt papildu slogu pašvaldībām, jo katra pašvaldība ir izvēlējusies savu ceļu, kā risināt civilās aizsardzības jautājumus savā administratīvajā teritorijā. Min pozitīvos piemērus – Jelgava, Ogre un citas.

Saistībā ar Civilās aizsardzības operacionālās vadības centru un iespēju iekļaut monitoringu informē, ka Iekšlietu ministrija sagatavos informatīvo ziņojumu par to, kādā veidā būtu jāveido Civilās aizsardzības operacionālās vadības centrs, ir iesniegta iniciatīva vienā no izpētes projektiem par to, lai nodefinētu šīs tehnoloģijas, lai šajā centrā tiktu integrēts viedās pilsētas vai viedās valsts risinājums.

Saistībā ar Atjaunošanas un noturības fondu, ir iesniegtas dažādas citas iniciatīvas.

Runājot par resursiem un izpildi norāda, ka VUGD jau vairākus gadus iesniedz informatīvos ziņojumus par nepieciešamajiem resursiem. Joprojām cīnās, lai pakalpojumus uzturētu, nodrošinātu kvalitatīvā līmenī, nevar runāt par attīstību, pastāv finanšu līdzekļu nepietiekamība.

Baltkrievijas atomelektrostacijas jautājumā norāda, ka Radiācijas drošības padomē, kur iesaistītas visas institūcijas, tajā skaitā VUGD, paredzētas mācības, lai saprastu, cik esam gatavi, kādi ir svarīgākie jautājumi.

Saistībā ar resursiem VUGD cenšas risināt arī jautājumu, kas saistīts ar valsts materiālajām rezervēm. Iezīmē noliktavu novecojušo stāvokli, ja plānojam resursus, nav, kur izvietot, komentē situāciju resursu glabāšanas jautājumā.

**R.Bergmanis** pateicas par atbildēm, komentē par jautājumu savlaicīgas risināšanas nepieciešamību, jēgpilnu līdzekļu ieguldīšanu.

**S.Bole**, papildinot I.Nakurta prezentāciju, iezīmē Iekšlietu ministrijas prioritātes. Norāda, ka Civilās aizsardzības operacionālās vadības centrs ir viena no iekšlietu ministra prioritātēm atveseļošanas plānā – izveidot šādu vadības centru. Vadības centrs būtu tas, kas dažādos līmeņos varētu darbību koordinēt. Otra ministra prioritāte ir viedā pilsēta – lai varētu izveidot visaptverošu un efektīvu pārklājumu iekšlietu nozares iestāžu vajadzībām, lai varētu būt gan globālais, gan nacionālo risku monitorings. Arī tipveida depo projekti ir ministra prioritāte – šāda depo izveide varētu būt par pamatu visu iekšlietu nozares iestāžu nodrošināšanai, paredzot iespēju vajadzības gadījumā esošam depo būvēt klāt vairākus moduļus, kuros varētu izvietot gan iekšlietu, gan citu nozaru dienestus. Šobrīd Valsts policija, Neatliekamās medicīniskās palīdzības dienests, Valsts robežsardze, Pilsonības un migrācijas lietu pārvalde izteikuši vēlmi pievienoties. Ministrs ar šādu ideju viesojies jau Lielo pilsētu asociācijā, kam ideja ir patikusi.

Par valsts materiālo rezervju iegādi un atjaunošanu – arī šī ir viena no prioritātēm. Informē, ka plānota diskusija par pašvaldības policijas vietu un lomu sadarbībā ar iekšlietu nozari, kā arī iezīmē citus Iekšlietu ministrijas tuvākās nākotnes plānus.

**N.Žunna** vaicā, vai brīvprātīgie ugunsdzēsēji tika iesaistīti plāna sagatavošanā, realizācijā.

**I.Nakurts** atbild, ka iesaistīti tika Latvijas Brīvo arodbiedrību savienība, komentē jautājumu par organizāciju iesaisti plāna izstrādē. Brīvprātīgo ugunsdzēsēju organizāciju iesaiste tiek skatīta Konceptuālajā ziņojumā par valsts politiku ugunsdrošības jomā – šeit paredzēti pasākumi, lai izvērtētu, sakārtotu, kādā veidā notiek brīvprātīgo ugunsdzēsēju darbība un regulējums, kāds ir pakalpojumu grozs, ko šīs institūcijas spēj sniegt ne tikai glābšanā un ugunsdzēsībā, bet arī drošības jautājumos. Komentē par mācībām, kurās iesaistītas brīvprātīgo ugunsdzēsēju biedrības.

**I.Klementjevs** komentē par institūciju un iedzīvotāju sadarbību, valsts agrīnās brīdināšanas sistēmas darbību, vaicā par gadījumu Vecmīlgrāvī, kad notika amonjaka noplūde – par informācijas sniegšanu iedzīvotājiem šajā gadījumā.

**I.Nakurts** iezīmē vēl vairākas šim gadījumam līdzīgas situācijas, kas ir ātri attīstoši notikumi, kuros būtu nepieciešams ātrs instruments, piemēram, apziņošana caur mobilo sakaru operatoriem. Ja glābšanas darbu vadītājs ierodas notikuma vietā, viņš izvērtē situāciju. To veicot, glābšanas darbu vadītājam ir tiesības iedarbināt sistēmu – kā tas notiek, noteikts Ministru kabineta noteikumos Nr.440. Skaidro iespējamos risinājumus, ko glābšanas darbu vadītājs var attiecīgā situācijā izvēlēties un kā rīkoties, min iepriekš notikušu situāciju piemērus un iezīmē apziņošanas iespējas.

**J.Rancāns** rezumē, ka Valsts civilās aizsardzības plāns ir izskatīts, pateicas tiem, kas strādājuši pie plāna un prezentācijas. Aicina deputātus palikt pie “Dažādi” izskatīšanas.

**2. Dažādi.**

*J.Rancāns, I.Klementjevs, N.Žunna pārrunā organizatoriskus jautājumus par 21. un 22. septembrī plānoto komisijas izbraukuma sēdi uz Daugavpili un Rēzekni – transporta organizāciju un izbraukšanas laiku.*

**R.Bergmanis** ierosina komisiju izbraukuma sēdē apmeklēt materiālo rezervju noliktavu; doties izbraukuma sēdē uz Jelgavu, lai iepazītos ar tur izveidoto Civilās aizsardzības sistēmu – kā tā funkcionē, kāds ir sadarbības modelis starp institūcijām.

**J.Rancāns** piekrīt, ka oktobrī, novembrī šādu izbraukuma sēdi varētu rīkot. Atgādina deputātiem, ka komisijā saņemts uzaicinājums uz Aizsardzības ministrijas rīkotām mācībām 27.septembrī “Zobens 2020”. J.Rancāns aktualizē jautājumu par iespējamiem grozījumiem likumā “Par ārkārtējo situāciju un izņēmuma stāvokli” – par parlamenta un valdības kompetenci, valdības izdotajiem rīkojumiem ārkārtējās situācijas laikā. Piedāvā sadarbībā ar konstitucionālo tiesību ekspertiem izspriest jautājumu par grozījumiem un parlamenta kompetenci – ka parlaments šajos valdības izdotajos rīkojumos varētu veikt kādus grozījumus. Līdz šim parlamenta funkcija – apstiprināt vai noraidīt visu rīkojumu. Bija situācija, kurā tika veikti atvieglojumi, kas komisijā un parlamentā nebūtu jāskata, bet tā kā rīkojums ir vienots – tajā ir tehniski labojumi, atvieglojumi. Piedāvājums ir iekļaut šo jautājumu kādā no komisijas sēdēm, saaicināt konstitucionālo tiesību ekspertus, ministriju, valdības pārstāvjus un šo jautājumu izdiskutēt. Katru tehnisko grozījumu komisijai nebūtu lietderīgi skatīt. Vaicā, vai deputātiem ir iebildumi, ka šo skata kā darba kārtības punktu kādā no tuvākajām sēdēm.

*Deputātiem nav iebildumu.*

**J.Rancāns** slēdz sēdi.

Komisijas priekšsēdētājs J.Rancāns

Komisijas sekretārs E.Šnore

Sēdi protokolēja K.Stūre